b'\n_START_ARTICLE_\nUniversitetets Aula\n_START_PARAGRAPH_\nUniversitetets aula eller \xc2\xabAulaen\xc2\xbb, er en festsal i Domus Media (Midtbygget) ved Universitetet i Oslos opprinnelige bygninger ved Karl Johans gate. Den ble reist som tilbygg i 1911. Salen er smykket med monumentalmalerier av Edvard Munch.\n_START_SECTION_\nHistorie\n_START_PARAGRAPH_\nAulaen ble reist som tilbygg p\xc3\xa5 baksiden av Domus Media til Universitetets 100-\xc3\xa5rsjubileum i 1911. Rektor W.C. Br\xc3\xb8gger var en viktig p\xc3\xa5driver for \xc3\xa5 f\xc3\xa5 bygget aulaen, som var finansiert av private givere._NEWLINE_Arkitekter for Aulaen var Harald B\xc3\xb8dtker og Holger Sinding-Larsen. Selve universitetsbygningen med Domus Media ble reist etter tegninger av arkitekt og stadskondukt\xc3\xb8r Christian H. Grosch med bistand fra den ber\xc3\xb8mte tyske arkitekt Karl Friedrich Schinkel. Grunnsteinen ble lagt i 1841, og anlegget ble tatt i bruk fra 1851._NEWLINE_Br\xc3\xb8ggers strategi var at markeringen med et praktbygg kunne generere mer aktiviteter til Universitet og forskning. I ti\xc3\xa5ret etter 1911 ble ytterligere to museer reist p\xc3\xa5 T\xc3\xb8yen, og i 1920 vedtok man \xc3\xa5 kj\xc3\xb8pe tomt p\xc3\xa5 Blindern som senere ga rom for ekspansjon av Universitetet i Oslo.\n_START_SECTION_\nMunchmaleriene\n_START_PARAGRAPH_\nEdvard Munch har satt sitt preg p\xc3\xa5 aulabygningen. Han malte elleve malerier som utsmykning i universitetets aula 1909-16 i forbindelse med hundre\xc3\xa5rsmarkeringen til Universitetet i Oslo. Det monumentale oppdraget regnes som en av de f\xc3\xb8rste store sekul\xc3\xa6re utsmykningene i Norge._NEWLINE_Ved utbruddet av andre verdenskrig i Norge i aprildagene 1940 ble Munch-maleriene demontert og evakuert fordi man var redd for at Aulabygningen kunne bli bombet. Etter bombeaksjonen i 1943 og brannen i Aulaen i november ble bildene fraktet til gruvene ved Kongsberg. Bildene ble limt p\xc3\xa5 trefiberplater og hengt opp igjen i Aulaen i 1946.'